钦定古今图书集成/明伦汇编/官常典/第781卷 > 元晖
## 钦定古今图书集成/明伦汇编/官常典/第781卷 > 元晖

按《隋书》本传：“晖字叔平，河南洛阳人也。祖琛，魏恒、朔
二州刺史。父翌，尚书左仆射。晖须眉如画，进止可观，
颇好学，涉猎书记。少得美名于京下，周太祖见而礼
之，命与诸子游处，每同席共砚，情契甚厚。弱冠，召补
相府中兵参军，寻迁武伯下大夫。于时突厥屡为寇
患，朝廷将结和亲，令晖赍锦彩十万使于突厥。晖说”
以利害，申国厚礼。可汗大悦，遣其名王随献方物。俄
拜仪同三司、宾部下大夫。保定初，大冢宰宇文护引
为长史。会齐人来结盟好，以晖多才辩，与千乘公崔
睦俱使于齐。迁振威中大夫。武帝之聘突厥后也，令
晖致礼焉。加开府，转司宪大夫。及平关东，使晖安集
河北。封义宁子，邑四百户。高祖总百揆，加上开府，进
爵为公。开皇初，拜都官尚书，兼领太仆。奏请“决杜阳
水，灌三畤原，溉舄卤之地数千顷，民赖其利。”明年，转
左武候将军，太仆卿如故。寻转兵部尚书，监漕渠之
役。未几，坐事免。顷之，拜魏州刺史，颇有惠政。在任数
年，以疾去职。岁馀，卒于京师，时年六十。上嗟悼久之，
敕鸿胪监护丧事，谥曰元。子肃嗣，官至光禄少卿。肃
弟仁，器性明敏，官至日南郡丞。